Document ID: 32007D0567

KOMISSION PÄÄTÖS,
tehty 7 päivänä elokuuta 2007,
jäsenvaltioille yhteiseen kalastuspolitiikkaan sovellettavien seuranta- ja valvontajärjestelmien täytäntöönpanosta aiheutuviin menoihin vuonna 2007 myönnettävästä yhteisön rahoitusosuudesta
(tiedoksiannettu numerolla K(2007) 3747)
(2007/567/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisen kalastuspolitiikan täytäntöönpanoa ja kansainvälisen merioikeuden alaa koskevista yhteisön rahoitustoimenpiteistä 22 päivänä toukokuuta 2006 annetun neuvoston asetuksen (EY) N:o 861/2006 (1) ja erityisesti sen 21 artiklan,
sekä katsoo seuraavaa:
(1)
Jäsenvaltiot ovat toimittaneet komissiolle vuotta 2007 koskevat kalastuksenvalvontaohjelmansa sekä näihin ohjelmiin sisältyvien hankkeiden toteuttamisesta aiheutuviin menoihin myönnettävää yhteisön rahoitusosuutta koskevat hakemuksensa.
(2)
Yhteisön rahoitusta voidaan myöntää hakemuksille, jotka koskevat asetuksen (EY) N:o 861/2006 8 artiklan a kohdassa lueteltuja toimia.
(3)
Yhteisön rahoitusta koskevien hakemusten on noudatettava asetuksen (EY) N:o 861/2006 täytäntöönpanoa koskevista yksityiskohtaisista säännöistä jäsenvaltioille yhteiseen kalastuspolitiikkaan sovellettavien seuranta- ja valvontajärjestelmien toteutuksesta aiheutuvien menojen osalta 11 päivänä huhtikuuta 2007 annettua komission asetusta (EY) N:o 391/2007 (2).
(4)
On aiheellista vahvistaa yhteisön rahoitusosuuden enimmäismäärät ja prosentuaaliset osuudet asetuksen (EY) N:o 861/2006 15 artiklan mukaisesti sekä säätää tällaisen rahoituksen myöntämistä koskevat edellytykset.
(5)
Yhteisön rahoitusosuuden saamiseksi automaattisten paikannuslaitteiden olisi täytettävä alusten satelliittiseurantajärjestelmää koskevista yksityiskohtaisista säännöistä 18 päivänä joulukuuta 2003 annetussa komission asetuksessa (EY) N:o 2244/2003 (3) vahvistetut vaatimukset.
(6)
Alusten ja ilma-alusten hankintaan ja nykyaikaistamiseen liittyviin menoihin myönnettävä yhteisön rahoitusosuuden määrä kullekin jäsenvaltiolle olisi laskettava kyseisten valvonnassa ja seurannassa käytettävien alusten ja ilma-alusten käytön perusteella prosenttiosuutena niiden vuosittaisesta kokonaistoiminnasta, jonka jäsenvaltiot ilmoittavat.
(7)
Kalastuksenvalvontaohjelmassa luetellut hankkeet on asetuksen (EY) N:o 391/2007 8 artiklan mukaisesti pantava täytäntöön kyseisessä ohjelmassa vahvistetun aikataulun mukaisesti.
(8)
Mainittuihin hankkeisiin liittyvät menojen korvaushakemukset on toimitettava komissiolle asetuksen (EY) N:o 391/2007 11 artiklan mukaisesti.
(9)
Tässä päätöksessä säädetyt toimenpiteet ovat kalastuksen ja vesiviljelyn hallintokomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Kohde
Tässä päätöksessä säädetään vuotta 2007 koskevasta yhteisön rahoituksesta asetuksen (EY) N:o 861/2006 8 artiklan a kohdassa tarkoitettuihin menoihin, joita jäsenvaltioille aiheutuu yhteiseen kalastuspolitiikkaan sovellettavien seuranta- ja valvontajärjestelmien täytäntöönpanosta vuonna 2007. Siinä vahvistetaan yhteisön rahoitusosuuden määrä kullekin jäsenvaltiolle, yhteisön rahoitusosuuden prosentuaalinen osuus ja rahoitusosuuden myöntämisen edellytykset.
2 artikla
Uusi teknologia ja tietoverkot
Kalastustoimien valvontaan, tarkastuksiin ja seurantaan liittyvän tehokkaan ja turvallisen tietojenvaihdon mahdollistavien atk-laitteiden ja tietoverkkojen hankinnasta, asentamisesta ja teknisestä tuesta aiheutuviin menoihin voidaan myöntää yhteisön rahoitusosuus, jonka suuruus on 50 prosenttia tukikelpoisista menoista liitteessä I vahvistetuissa rajoissa.
3 artikla
Automaattiset paikannuslaitteet
1. Automaattisten paikannuslaitteiden, joiden avulla kalastuksenseurantakeskus voi seurata aluksia satelliittiseurantajärjestelmää (VMS) käyttäen, hankinnasta ja kalastusalukseen asentamisesta aiheutuvat tukikelpoiset menot voivat olla enintään 4 500 euroa alusta kohti liitteessä II vahvistetuissa rajoissa.
2. Edellä 1 kohdassa säädetyn 4 500 euron rajoissa rahoitusosuus tukikelpoisista menoista on ensimmäisten 1 500 euron osalta 100 prosenttia.
3. Yhteisön rahoitusosuus tukikelpoisista menoista on 1 500 euron ja 4 500 euron välisten aluskohtaisten menojen osalta enintään 50 prosenttia menoista.
4. Rahoitusosuuden saamiseksi automaattisten paikannuslaitteiden on täytettävä asetuksessa (EY) N:o 2244/2003 vahvistetut vaatimukset.
4 artikla
Kokeiluhankkeet
Uutta valvontateknologiaa koskevista kokeiluhankkeista aiheutuneisiin menoihin voidaan myöntää liitteessä III vahvistetuissa rajoissa rahoitusosuus, jonka suuruus on 50 prosenttia tukikelpoisista menoista.
5 artikla
Koulutus
Kalastusalan valvonta-, tarkastus- ja seurantatehtävistä vastaavien virkamiesten koulutus- ja vaihto-ohjelmista aiheutuneisiin menoihin voidaan myöntää liitteessä IV vahvistetuissa rajoissa rahoitusosuus, jonka suuruus on 50 prosenttia tukikelpoisista menoista.
6 artikla
Menojen arviointi
Menoihin, jotka koskevat yhteisen kalastuspolitiikan valvontaa varten hyväksyttyjen menojen arviointijärjestelmän täytäntöönpanoa, myönnetään liitteessä V esitetyissä rajoissa enintään 50 prosenttia tukikelpoisista menoista oleva rahoitusosuus.
7 artikla
Seminaarit ja tiedotusvälineet
Sellaisista aloitteista aiheutuneisiin menoihin, joihin sisältyy seminaarien järjestämistä ja tiedotusvälineiden käyttöä tavoitteena parantaa kalastajien ja muiden toimijoiden, kuten tarkastajien, yleisten syyttäjien ja tuomareiden, sekä suuren yleisön tietoisuutta vastuuttoman ja laittoman kalastuksen torjunnan ja yhteisen kalastuspolitiikan sääntöjen noudattamisen tärkeydestä, voidaan myöntää liitteessä VI vahvistetuissa rajoissa rahoitusosuus, jonka suuruus on 75 prosenttia tukikelpoisista menoista.
8 artikla
Kalastuksen valvonnassa käytettävät partioalukset ja ilma-alukset
Jäsenvaltioiden toimivaltaisten viranomaisten kalastustoimien valvonnassa ja seurannassa käyttämien alusten ja ilma-alusten hankintaan ja nykyaikaistamiseen liittyviin menoihin voidaan myöntää liitteessä VII vahvistetuissa rajoissa rahoitusosuus, jonka suuruus on enintään 50 prosenttia jäsenvaltioille aiheutuneista tukikelpoisista menoista.
9 artikla
Osoitus
Tämä päätös on osoitettu kaikille jäsenvaltioille.
Tehty Brysselissä 7 päivänä elokuuta 2007.

Labels: 18
15
6